**ԽԻ՞ Ա ՄԱՐԴԸ ԿՆԿԱ ԵԴՆԻՑ ԳՆՈՒՄ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Ժամանակով մի քյասիբ մարդ ա ըլում, սա ունենում ա մի րեխա, երեցը մոտ չի գալի, երեցը որ մոտ չգա, կնքավորը ո՞րդի կգա։ — Դո՛ւ,— ասում ա երեցը,— հորդ թախմելան տվել չես, մորդ թախմելան տվել չես, հմի էլ էկել ես ասում ես՝ արի տղաս հալալե, ժամ գալու էլ իրավունք չունես։

Սա կնկա հետ մասլահաթ արավ, թե.— Ա՛յ կնիկ, ո՞նց անենք, ես գնամ, բալքի մի ճշմարիտ մարդ գտնեմ։

Գնաց, մեկ-մեկ ձիհեծ ռաստ Էկավ, ասավ.— Ի՞նչ գործի կերթաս, ա՛յ մարդ։

— Թե ասեմ՝ իմ դարդին դարման անող չես, ի՞նչ ասեմ։

Թե.— Ասա՛։

— Ես կնքավորի եմ գնում, քյասիբ մարդ եմ, գալիս չեն։

— Ես կգամ,— ասավ։

Թե.— Դու ո՞վ ես։

Թե.— Ես Քրիստոսն եմ։

Թե.— Դու փալչի մարդ ես, իմ բանը չես։

— Խի՞,— ասում ա սա։

Թե.— Դու երեսպաշտութին ես անըմ, մեկին սիրում ես, մեկին՝ չէ, մեկին տալիս ես, մեկին՝ չէ։

Էլի գնաց, մեկն էլ ռաստ էկավ։

Ասավ.— Էդ ո՞ւր ես գնում։

— Գնում եմ կնքավորի:

— Ես քեզ կնքավոր:

Թե.— Դու ո՞վ ես։

— Ես Եղի՛ա մարգարեն եմ։

— Պա՜, պա՜, պա՜, դու իմ բանը չես։

— Խի՞։

— Դու էն մարդն ես, որ գալիս ես բարը վեր ես անըմ, ֆողի կեսը տանում ես, կեսը՝ թողըմ։ Դու իմ բանը չես, երեսպաշտ ես, ես ճշմարիտ մարդ եմ ման գալի։

Գնաց, մեկը ջհեց։

Ասավ.— Էդ ո՞ւր ես գնում, ա՛յ մարդ։

— Ես,— ասավ,— կնքավորի եմ գնում:

— Ես կգամ,— ասավ:

— Դուն ո՞վ էս։

— Ես Հոգեառն եմ։

— Ա՜յ, քեզ կսիրեմ,— ասավ,— դու ճշմարիտ մարդ ես, քի հմար քյասիբն էլ, հարուստն էլ մեկ ա։

Ասավ.— Բա, կնքավո՛ր, տերտերը գալիս չի հալալի։

Թե.— Խի՞։

Թե.— Փող ա ուզում, ես էլ ունեմ ոչ, որ տամ։

Սա հանեց ու էրետ։

Ասավ.— Գնա դու պատրաստութին տես, ես էլ րիկունը կգամ:

Րիկունը էկավ, րեխան կնքեցին, ռավոտը լիսացավ:

Ասավ.— Խի՞ եք ըսենց քյասիբ ապրում, սանհեր:

Թե.— Մենք ի՞նչ անենք, քյասիբացել ենք, էլ չենք կարում ապրուստ ճարենք։

Սա ասավ.— Իմ սանին ինձ տուր, ես տանեմ, իրեք ամսի ժամանակին ինչ պատվիրանք կտամ, կտամ։

— Դու գիտես,— ասավ,— կնքավո՛ր:

Հոգիառը առավ իրա սանին, տարավ։ Շատ կացավ, թե քիչ կացավ, տեսավ, որ ժամանակը թամամում ա։

Րեխան ասավ.— Մի մտիկ անեմ, տենամ սա ինչ գործի ա, որ ինձ բերել ա։ Տեհավ մի մարդու ոտների կռնից չըրչարում ա։ Որ տեհավ՝ վախից պռոշը ճաքեց։

Կնքավորը դուս էկավ տեհավ, որ րեխի պռոշը ճաքել ա։

Ասավ.— Խի՞ մտիկ անեիր։

Թե.— Ի՞նչ անեմ, կնքավո՛ր, բերել ես ու մի բանի դնում չես, ժամանակս էլ թամամում ա։

— Գնա՛,— ասավ,— ժամանակը էգուց ա թըմամում, էսօր չէ:

Էքսը էկավ, ասավ,— Կերթաս ապտեկխանիցը դեղի շուշեք կառնես, կբերես։

— Էբե՞ր։

Թե.— Բերել եմ։

Թե.— Տար էն չայուց[[1]](#footnote-1) լցրու, պրոպկեքը դի, բի՛։

Տարավ չայուցը լըքցրուց։

Ասավ.— Բերել եմ, կնքավո՛ր։

Թե.— Դու մտիկ կանես ինձ,— ասավ.— Թե գլխի վերի կռանը կլեմ՝ մոտ չգաս, որ նրան տանիլ պտիմ, որ ոտի կռանը ըլեմ, ինչ ուզում ես՝ ուզե, էդ դեղիցը կտաս՝ կլավանա։

Էս տղեն էկավ քաղաքը, սկսեց հեքիմութին անելը։ Ձենը գնաց թագավորին, էդ թագավորն էլ էն հանգի քաֆուր թագավոր ա ըլել, որ հեքիմը բշարել չի՝ գլուխը կտրել, գձել ա հորը։

Նազըրնին ասին, թե.— Ֆիլան քյասիբի տղեն լավ հեքիմութին ա անըմ։

Մարդ ղրկեց, կանչեց։

— Քյասիբի տղա,— ասավ,— կարա՞ս ինձ թափես։

Թե.— Կթափեմ։

— Որ կարաս ոչ, գլուխդ կկտրեմ, ֆորը կգձեմ։

Մտիկ արավ տղեն, տեհավ, որ հոգիառը ոտների կռանն ա, ասավ.— Կթափեմ, որ կթափեմ։

— Որ թափես, քու քաշովը մին ոսկի կըտամ, մին արծաթ, թե չթափես՝ գլուխդ կկտրեմ, էն ֆորը կգձեմ։

Սա թափեց, առողջացավ։

Բերուց սրան մի քաշ ոսկի էրետ, մեկ քաշ արծաթ։

Էս տղեն էկավ տուն, իրեն հմա ամարաթնի շինեց։

Հերն ու մերն ասին.— Ա՛յ որդի, մենձացել ենք, ծերացել, մենք էլ մին ուրախութին տենանք, արի քեզ պսակենք։

Տղեն ասավ.— Չկել իմ կնքավորին տենամ ոչ, ես պսակվիլ չեմ։

Վեր կացավ գնաց իրան կնքավորին գտավ, ասավ.— Իմ մահը ինչո՞վ ա։

Ասավ.— Ասիլ չեմ։

Թե.— Խի՞ ասիլ չես։

Թե.— Ասեմ էլ՝ անիլ չես, էլ ի՞նչ ասեմ։

Սա որ շատ զոռեց, ասավ.— Որ պսակվես, էն ժամանակ որ յորղանը քաշես վրեդ՝ ֆոքիդ պտի տաս։

— Թե պսակվեմ ո՞չ։

— Թե պսակվես ոչ, քեզ օլում[[2]](#footnote-2) չկա։

Սա էկավ իրա հորն ու մորը նաղլ արավ, թե կնքավորը ըսենց ասավ։

Հերն ու մերն ասին.— Կնքավորին միննաթ կանենք, մեր ֆոքին կտանք։

Բերին որդուն պսակեցին, գնաց որ տեղը մտավ, կնքավորը էկավ, վերի կուռը կտրեց, ասաց.— Էկել եմ, ի՞նչ ես ասըմ։

Նա հորն ու մորը ձեն էրետ, թե.— Կնքավորը էկել ա հրես։

Էկան ընդի, թե.— Մենք մեր ֆոքին կտանք։

Կնքավորը, որ զոռ արեց, բղավեցին.— Չէ՛, չէ, ում հմա էկել ես, նրանցը տար։

Տղեն ասավ.— Էդ որ իմ հերն ու մերը խափեցին ինձ, առ իմ ֆոքիս։

Ըստի կնիկը ղաբուլ չարավ, նշանածին ասավ.— Դու հեքիմութին ես անըմ, ֆոքի էս ազատում, ես իմ ֆոքին կտամ։

Ասավ.— Իմ ծնողնին որ ինձ ղիմիշ չարին, դու էլօղլի՝ ղիմիշ կանե՞ս։

Կնիկը դարձավ կնքավորին, ասավ.— Ես իմ ֆոքիս կտամ սրա տեղ, իմը առ։

Ասավ.— Լա՛վ։

Կնիկը էրեսին խեչը հանեց, կոները խաչեց, խտոր ընկավ։

Հոգիառը չանգյալը քցեց քաշեց, սանամերն ասավ.— Կնքավո՛ր, դու խի՞ ես ինձ չարչարելով տանում, չէ՞ որ ես ինքնակամ իմ ֆոքիս տվի։ Էնենց տար, որ ես չիմանամ։

Կնքավորը դարձավ ասեց.— Եփ որ հերն ու մերը չղմշեցին իրենց տղի համար իրենց ֆոքին, դու ինքնակամ քու ֆոքիդ տվիր, էլ ըստուց եդը քարին, ջրին օլում կլի, ձեզ օլում ըլի ոչ, գնացեք, ձեզ հմա ապրեցեք։

Ըստի, ըստուր հմա, մարդը թողում ա հորն ու մորը, գնում կնգա եդնիցը։

1. Գետ—Ծ. Բ.: [↑](#footnote-ref-1)
2. Մահ—Ծ. Բ.: [↑](#footnote-ref-2)